แผนแทรกแซงราคายางส่อเค้าวุ่น
ครม.อนุมัติให้เบิกแค่5พันล้านสศช.สำนักงบรุมค้านขึงราคา
22 ม.ค. 2556

ครม.อนุมัติให้เบิกแค่5พันล้านสศช.สำนักงบรุมค้านขึงราคา
ครม.ไฟเขียว อ.ส.ย.กู้เงิน 5,000 ล้านบาท แทรกแซงราคายาง สศช.สำนักงบฯ รุมค้าซื้อยาง “ราคาสูง”
นพ.ทศพร เสรีรักษ์ โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) สัญจร จ.อุตรดิตถ์ เมื่อวันที่ 21 ม.ค. 2555 มีมติอนุมัติให้องค์การสวนยาง (อ.ส.ย.) เบิกจ่ายเงินกู้จากธนาคารเพื่อการเกษตรและสหกรณ์การเกษตร (ธ.ก.ส.) วงเงิน 5,000 ล้านบาท เพื่อใช้ในโครงการพยุงราคายาง 
นอกจากนี้ ครม.อนุมัติให้ยกเว้นการค้ำประกันเงินกู้ของ อ.ส.ย.กับ ธ.ก.ส.เพื่อไม่ให้เป็นการซ้ำซ้อน เนื่องจากกระทรวงการคลังได้ค้ำประกันเงินกู้ระหว่าง ธ.ก.ส.กับสถาบันการเงินแหล่งเงินกู้แล้ว และมอบหมายให้ อ.ส.ย.ส่งผลการดำเนินการให้ ครม.พิจารณา
นพ.ทศพร ระบุว่า ก่อนหน้านี้ ครม.อนุมัติวงเงินกู้เพื่อใช้ในโครงการพัฒนาศักยภาพสถาบันเกษตรกรเพื่อรักษาเสถียรภาพราคายาง ในส่วน อ.ส.ย.จำนวน 3 ครั้ง เป็นวงเงินทั้งสิ้น 4.2 หมื่นล้านบาท โดยปัจจุบัน อ.ส.ย.ได้เข้าไปรับซื้อยางในพื้นที่โครงการ 16 จังหวัด โดยรับซื้อยาง 182,446 ตัน มูลค่าซื้อรวม 17,438.1 ล้านบาท 
แหล่งข่าวจากทำเนียบรัฐบาลเปิดเผยว่า นายยุทธพงศ์ จรัสเสถียร รมช.เกษตรและสหกรณ์ เสนอต่อคณะกรรมการกลั่นกรองเรื่องเสนอ ครม. (คณะที่ 3) ที่มีนายกิตติรัตน์ ณ ระนอง รองนายกรัฐมนตรี และ รมว.คลังเป็นประธาน เสนอขอเบิกจ่ายเงินกู้ 2.5 หมื่นล้านบาท เพื่อนำไปแทรกแซงราคายาง จากมติเดิมที่ให้เบิกเงินกู้ครั้งละ 5,000 ล้านบาท
อย่างไรก็ตาม นายกิตติรัตน์ และคณะกรรมการกลั่นกรองฯ ไม่เห็นชอบข้อเสนอดังกล่าว และให้ยึดมติ ครม.วันที่ 18 ก.ย. 2555 ที่อนุมัติให้ อ.ส.ย.กู้เงิน 3 หมื่นล้านบาท เพื่อนำไปแทรกแซงราคายาง โดยให้เบิกจ่ายเงินกู้ครั้งละ 5,000 ล้านบาท 
“การให้ อ.ส.ย.กู้เงินเต็มจำนวนที่เหลือคือ 2.5 หมื่นล้านบาท จะทำให้เกิดการกระจุกตัวของเงินกู้ และสร้างภาระในการจัดเงินกู้” คณะกรรมการกลั่นกรองฯ ให้เหตุผล
ขณะที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ให้ความเห็นว่า อ.ส.ย.ควรเร่งรัดเพิ่มจุดรับซื้อยางเพื่ออำนวยความสะดวกให้ชาวสวนยางที่เข้าโครงการ และเปิดโอกาสให้ชาวสวนยางทั่วไปขายยางให้ อ.ส.ย.ได้ และควรจัดทำแผนระบายสต๊อกยาง และกำหนดอัตราการขาดทุนที่ยอมรับได้
นอกจากนี้ สศช.เสนอให้ อ.ส.ย.ปรับปรุงเกณฑ์การตั้งราคารับซื้อยางพาราให้มีความยืดหยุ่น เพื่อให้ อ.ส.ย.มีสภาพคล่องเพียงพอต่อการดำเนินการและไม่เป็นภาระชดเชยที่สูงเกินกว่าที่ควรจะเป็น เช่นเดียวกับที่สำนักงบประมาณเสนอว่า ควรกำหนดราคายางให้สอดคล้องกับราคาตลาดทั้งในและต่างประเทศเพื่อให้โครงการขาดทุนน้อยที่สุด